**SVETLOBA TELESA**

Da, še verjamem, da nekoč telo

se preduhovi in z zavestjo dvigne

in da med dvema bo poslej tako:

nikdàr od njiju sreča ne odšvigne,

le kak nesporazum -- a še bo pela

ljubezensko opojne serenade...

Kot bi mehkó na zemlji noč slonela,

z zvezdámi, ki ima jih miriade,

zamaknjena v nje toplo, čarno silo,

z njo v veličastnem kozmičnem občutju --

tako bo z njima, ko kot mesec lilo

telo bo luč, drhtečo v prazasnutju.